《八归 泊舟平望，追忆旧游感赋，用白石韵》
清代·张景祁

烟寒鹭溆，镫昏鱼寨，阑夜戍鼓未歇。朱楼已隔蓬山远，休问翠未销黯，玉笙凄切。

尚忆垂虹秋色好，倚画槛、炉香同拨。顿忘却、客里行舟，不住唤鶗鴂。

谁念江乡岁晚，淹留无计，一笛离亭催别。赤阑桥畔，那时来路，落尽芦花枫叶。

纵凌波赋就，何处芳尘梦罗袜。君知否、片帆相送，惟有天边，朦胧无恙月。

作者简介：张景祁(1827-?)　清末文学家。浙江钱塘(今杭州)人。原名左钺，字蘩甫，号韵梅（一作蕴梅），又号新蘅主人。同治十三年（公元一八七四年）进士。曾任福安、连江等地知县。晚年渡海去台湾，宦游淡水、基隆等地。工诗词。历经世变，多感伤之音，作品贴近时代，有许多叙事咏史之作。有《新蘅词》、《蘩圃集》、《研雅堂诗、文、骈体文》等。